b'\n_START_ARTICLE_\nTanja Karpela\n_START_SECTION_\nMissi\n_START_PARAGRAPH_\nTanja Vienonen valittiin Miss Suomeksi vuonna 1991. H\xc3\xa4n oli 20-vuotias, 171 senttimetri\xc3\xa4 pitk\xc3\xa4, 54 kilogrammaa painava ja rinnan-, vy\xc3\xb6t\xc3\xa4r\xc3\xb6n- ja lantionymp\xc3\xa4rysmitoiltaan 94\xe2\x80\x9360\xe2\x80\x9394. Muista kolmen viime vuosikymmenen suomalaismisseist\xc3\xa4 Vienonen erottui uhkeudellaan, koska yleisesti missin optimimittoina pidettiin 90-60-90. H\xc3\xa4nt\xc3\xa4 pidettiin missiksi melko lyhyen\xc3\xa4._NEWLINE_Karpela edusti Suomea Miss Universe -kilpailuissa 1991 Yhdysvaltain Las Vegasissa, mutta h\xc3\xa4n ei menestynyt. Miss Eurooppa -kilpailussa h\xc3\xa4n p\xc3\xa4\xc3\xa4si finaaliin. Ennen Miss Suomi -titteli\xc3\xa4 Karpela valittiin Miss Turuksi 1989, Miss Yyteriksi 1990 ja Aurinkotyt\xc3\xb6ksi 1990.\n_START_SECTION_\nKansanedustaja ja ministeri\n_START_PARAGRAPH_\nKarpela valittiin eduskuntaan Uudeltamaalta 1999 Suomen keskustan edustajana. Vuoden 2003 eduskuntavaaleissa h\xc3\xa4n oli Uudenmaan \xc3\xa4\xc3\xa4nikuningatar j\xc3\xa4tt\xc3\xa4en 19 169 \xc3\xa4\xc3\xa4nell\xc3\xa4\xc3\xa4n taakseen esimerkiksi Suvi-Anne Siimeksen ja Antti Kalliom\xc3\xa4en. H\xc3\xa4n nousi J\xc3\xa4\xc3\xa4tteenm\xc3\xa4en hallitukseen 2003 kulttuuriministeriksi. Hallituksen erottua Karpela jatkoi samassa teht\xc3\xa4v\xc3\xa4ss\xc3\xa4 II opetusministerin\xc3\xa4 p\xc3\xa4\xc3\xa4ministeri Vanhasen hallituksessa._NEWLINE_Vuoden 2007 eduskuntavaaleissa Karpela valittiin uudestaan eduskuntaan, h\xc3\xa4n sai Uudeltamaalta 5\xc2\xa0712 \xc3\xa4\xc3\xa4nt\xc3\xa4._NEWLINE_Espoolainen sosiaalidemokraattinen kaupunginvaltuutettu ja nykyinen kansanedustaja Maria Guzenina-Richardson on v\xc3\xa4itt\xc3\xa4nyt, ett\xc3\xa4 Tanja Karpela olisi alun perin halunnut SDP:n kansanedustajaksi, mutta SDP ei h\xc3\xa4nt\xc3\xa4 huolinut. Maaliskuussa 2010 Karpela ilmoitti ett\xc3\xa4 h\xc3\xa4n ei pyri en\xc3\xa4\xc3\xa4 eduskuntaan vuoden 2011 eduskuntavaaleissa. Karpela on saanut kansanedustaja- ja ministeriuransa j\xc3\xa4lkeen vuodesta 2011 l\xc3\xa4htien sopeutumisel\xc3\xa4kett\xc3\xa4.\n_START_SECTION_\nHE 28/2004 tekij\xc3\xa4noikeuslaki\n_START_PARAGRAPH_\nKarpela oli kulttuuriministerin\xc3\xa4 esittelij\xc3\xa4n\xc3\xa4 hallituksen Jukka Liedeksen esityksess\xc3\xa4 HE 28/2004 Suomen tekij\xc3\xa4noikeus- ja rikoslain muutoksessa. Muutos her\xc3\xa4tti voimakasta keskustelua. Lain s\xc3\xa4\xc3\xa4t\xc3\xa4misen edellytt\xc3\xa4v\xc3\xa4 tekij\xc3\xa4noikeusdirektiivi annettiin 22. toukokuuta 2001 ja sen edellytt\xc3\xa4m\xc3\xa4t lait olisi pit\xc3\xa4nyt s\xc3\xa4\xc3\xa4t\xc3\xa4\xc3\xa4 22. joulukuuta 2002 menness\xc3\xa4. Euroopan unionin mahdolliset uhkasakot pakottivat s\xc3\xa4\xc3\xa4t\xc3\xa4m\xc3\xa4\xc3\xa4n lain nopeasti sellaisenaan ilman esitetyn arvostelun tai ponsiehdotusten mukaista korjaamista. Karpela perusteli julkisesti tekij\xc3\xa4noikeuslain ankaruutta direktiiveill\xc3\xa4, mutta j\xc3\xa4lkeenp\xc3\xa4in ilmeni, ett\xc3\xa4 perustelut olivat virheelliset. Eri maiden saman direktiivin perusteella s\xc3\xa4\xc3\xa4detyiss\xc3\xa4 tekij\xc3\xa4noikeus- tai immateriaalilaeissa, kuten Ranskan immateriaalilaissa, on eroja muun muassa sallitun kopioinnin suhteen._NEWLINE_Kopiosuojausten murtamisesta eurokansanedustaja Henrik Lax sai seuraavan kirjallisen vastauksen Euroopan unionin komissiolta: "Koska t\xc3\xa4m\xc3\xa4 direktiivi ei vaadi rikosoikeudellisia seuraamuksia tehokkaan teknisen toimenpiteen kiert\xc3\xa4misest\xc3\xa4, ei komissio ole my\xc3\xb6sk\xc3\xa4\xc3\xa4n antanut ohjeita j\xc3\xa4senmaille t\xc3\xa4ss\xc3\xa4 asiassa." T\xc3\xa4m\xc3\xa4 oli yksi niist\xc3\xa4 kohdista, joiden kriminalisointia Karpela perusteli suoraan EU:n vaatimuksena.\n_START_SECTION_\nInternet-sensuuri\n_START_PARAGRAPH_\nKarpela sai joulukuussa 2005 kansalaisoikeusj\xc3\xa4rjest\xc3\xb6 EFFI ry:n my\xc3\xb6nt\xc3\xa4m\xc3\xa4n Big Brother -palkinnon kouluihin ja kirjastoihin ajamastaan internetin esto-ohjelmasta, jolla on tarkoitus sensuroida ep\xc3\xa4ilytt\xc3\xa4vi\xc3\xa4 www-sivuja automaattisesti avainsanojen perusteella j\xc3\xa4tt\xc3\xa4en estokriteerien varsinaisen m\xc3\xa4\xc3\xa4rittelyn ohjelmaa myyv\xc3\xa4n yrityksen teht\xc3\xa4v\xc3\xa4ksi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nMissivuotenaan Tanja Vienonen seurusteli ja oli kihloissa marokkolaistaustaisen tanssijan Simon Kraitissin kanssa. Vuonna 1993 Vienonen tuomittiin rattijuopumuksesta 75 p\xc3\xa4iv\xc3\xa4sakkoon. H\xc3\xa4n selitti paenneensa v\xc3\xa4kivaltaisesti k\xc3\xa4ytt\xc3\xa4ytynytt\xc3\xa4 miesyst\xc3\xa4v\xc3\xa4\xc3\xa4ns\xc3\xa4 Totti Karpelaa. Vienonen ja Karpela avioituivat kes\xc3\xa4ll\xc3\xa4 1995. Heill\xc3\xa4 on vuosina 1995 ja 1998 syntyneet lapset. Pari erosi vuonna 1999._NEWLINE_Vuonna 2003 Karpela kihlautui silloisen valtiovarainministeri Sauli Niinist\xc3\xb6n kanssa, mutta kihlaus purkautui kes\xc3\xa4ll\xc3\xa4 2004._NEWLINE_Vuonna 2006 Karpela avioitui elokuvaohjaaja Olli Saarelan kanssa ja otti t\xc3\xa4m\xc3\xa4n sukunimen. Marraskuussa 2007 Tanja Saarela haki eroa miehest\xc3\xa4\xc3\xa4n, ja seuraavan vuoden helmikuussa h\xc3\xa4n otti k\xc3\xa4ytt\xc3\xb6\xc3\xb6n entisen sukunimens\xc3\xa4 Karpela. Karpela ja Saarela peruivat avioeronsa maaliskuussa 2008, mutta j\xc3\xa4ttiv\xc3\xa4t lopullisen avioerohakemuksen 12. kes\xc3\xa4kuuta 2008. Avioliitto oli lapseton._NEWLINE_Marraskuussa 2008 Karpela kihlautui myyntip\xc3\xa4\xc3\xa4llikk\xc3\xb6 Janne Erjolan kanssa. ja he avioituivat huhtikuussa 2009. Karpela s\xc3\xa4ilytti ensimm\xc3\xa4isen aviomiehens\xc3\xa4 sukunimen. Karpelalla ja Erjolalla on syyskuussa 2009 syntynyt lapsi._NEWLINE_Karpela on verrannut yksityisel\xc3\xa4m\xc3\xa4\xc3\xa4ns\xc3\xa4 kohdistuvaa runsasta mediahuomiota perhev\xc3\xa4kivaltaan._NEWLINE_Nykyisin Karpela toimii koirien kouluttajana sek\xc3\xa4 Suomen koirien turvakoti ry:n puheenjohtajana.'